Landlæknisembættið , Manneldisráð Íslands og Miðstöð mæðraverndar , Heilsuverndarstöð Reykjavíkur hvetja allar konur sem undirbúa barneignir eða geta orðið barnshafandi til að taka B-vítamínið fólasín . Rannsóknir hafa leitt í ljós að ef fólasín er tekið í fjórar vikur fyrir meðgöngu og fyrstu 12 vikur sjálfrar meðgöngunnar minnka líkur á alvarlegum fósturgöllum á miðtaugakerfi , það er klofnum hrygg og heilaleysu , um meira en helming . Nú hefur verið gefinn út lítill bæklingur á vegum þessara stofnana um þetta efni sem nefnist Fólasín skiptir máli fyrir konur og verður honum dreift í lyfjaverslunum , heilsugæslustöðvum , framhaldsskólum og víðar . Fólasín er eitt af B-vítamínunum og oft nefnt fólinsýra eða fólín . Mest er af vítamíninu í grænmeti , ávöxtum og vítamínbættu morgunkorni . Til að fá það magn sem verndar fóstrið gegn hugsanlegum skaða þarf hins vegar að borða mun meira af grænmeti og ávöxtum en gert er hér á landi , eða að minnsta kosti 500 grömm á dag . Það er því talin ástæða fyrir konur að tryggja sig frekar og taka 400 míkrógrömm á dag af fólasíni í tengslum við meðgönguna . Þar sem þessir fósturskaðar verða í byrjun meðgöngu , jafnvel áður en konur vita að þær eru barnshafandi , er mikilvægt að allar konur sem undirbúa barneignir eða geta orðið barnshafandi , taki fólasín eða borði fólasínríkt fæði .